ماشي كولشي لقاها كيف بغاها ، وفاش تشوف بنادم كايضحك ما كايعنيش انه ناشط ممكن غير بغا ينسى ويفوج على راسو ، كل واحد والمطرقة لي نازلة عليه وربي لي عالم بيه … ذاكشي علاش خاصك تحمد الله على كل حال وتعرف ان ربي عادل إلى نزع منك حاجة راه عطاك بدلها حواااايج والى حرمك من نعمة راه نعم عليك بنعم لا تحصى … خاصك غير تكتشفها وتستشعرها وتحس بيها وتشكرو عليها … المصيبة لي واقعين فيها بزاف دالناس هو انهم كايشوفوا غير ذاكشي لي ناقصهم كايقلبوا غير على الفضل ونساو راس المال لي لو استثمروا فيه واعتنوا بيه غادي يفوتوا الفضل وزيادة … والمصيبة الأكبر ان الناس ربطو السعادة والحياة بالماديات لدرجة ان الانسان يقدر يدمر حياتو واسرتو ويخسر كل شيء بما فيها ضميره وانسانيته من اجل المادة … هاذ النوع هو لي كايتصدم فالاخير بحال صاحب السراب " يحسبه الظمآن ماء حتى إذا جاءه لم يجده شيئا " حينها كايفوت الفوت بمجرد ما توصل الحقيقة كاتكون وصلتي النهاية " ووجد الله عنده فوفاه حسابه " … نصيحتي لك حاول تبلا بشكر النعم لي عندك وحاول ما تقارن راسك بغيرك " ولا تتمنوا ما فضل الله به بعضكم على بعض " وحاول ترضى بالقسمة لي قسم ليك الله ❤️